Aruidus van Gades gnadenn der kerkenn Abo bysschopp. Vnnszenn gunstijgenn wyllenn myth vormerynghe alles gudenn thouorenn. Ersamenn wysenn heren borgermester vnnd ratmanne, besundergenn gudenn vrunde. Vns hefft demodygenn ann geuallen vnd to vorstaenn geuenn de ersame vnse deyner Hans Wychman wo syne suster jn Goth jn jwer stat vorstoruenn, der he dann de rechteste erue is naerbleuen, der haluen ock vns myth hochgenn vlyte hefft gebedenn to geuenn em vnse schryfflyke vordennstnysse tho jwen ersamen raeth (woldenn geuen); na deme denn wy nemande syner rechtuerdyghenn bede moghenn wegerenn, bydden wij fruntlykes bedes wnnszenn vormeltenn gunstygenn beforderen tho allem dat he recht tho synes erffdeles is vornodenn, hyr jn wy jw gude menyngk werdenn sporenn, welck vnns altijt teghen ju kunth vlytyghen tho vorschuldende wor wy konnenn vnde moghenn; vnde des mer tor thuchnysse hebe wij, bysschop Arwert vann Gades weghen, vnser jngesegel vnder am dessenn breff laten druckenn. Gade almechtyghenn hyr mede gesunt beualen. Gegeuen vp vnsem houe Abo jm etc. xvj jare de xviij dages aprylys. Adress: Dem ersamen vnde wol wysen heren burgermester vnde ratmanne der staet Reuel, vnsenn besunderenn vnde andechtygenn frunden.